section_heading: Kritike prikrivenog oglašavanja
paragraph_text: Plasman proizvoda koristan je izvor financiranja dok god ne prelazi granice dobrog ukusa i ne postane sam sebi svrha, pretvarajući film u oglasnu ploču i gušeći umjetničku slobodu autora, odnosno dok njegov sadržaj nije etički problematičan (ako se na taj način reklamiraju štetni proizvodi - alkohol, duhan, lijekovi,droga i oružje, čije je oglašavanje u Hrvatskoj protuzakonito). Upitna je etičnost prakse reklamiranja nekog proizvoda u sklopu zabavnog ili umjetničkog sadržaja s obzirom na to da je, prema istraživanju profesora psihologije na sveučilištu Purdue, Richarda Heslina, u kino dvorani gledateljima smanjen "anti-oglašivački" obrambeni sistem te s obzirom na to da se, po njemu, gledatelji ne moraju nužno sjećati plasmana proizvoda, da bi on svejedno utjecao na način na koji se odnose prema brandu. Pitanje etičnosti možemo postaviti i u slučaju kad se nekom proizvodu u filmu pridodaju karizmatična ili nadnaravna svojstva npr. pušenje je cool, automobil nakon stravičnog sudara nastavlja nesmetano voziti, a vozač je neozlijeđen i slično.